**KULTŪROS IR MENO TARYBOS POSĖDŽIO**

**PROTOKOLAS**

**2021-01-04 Nr. TAR1-1**

Posėdžio data: 2020 m. gruodžio 29 d., 14:00-15:30 val.

Posėdžio vieta: Teams programėlė.

Posėdžio pirmininkas – dr. Jonas Genys, Klaipėdos miesto savivaldybės Mažosios Lietuvos istorijos muziejaus direktorius, Kultūros ir meno tarybos pirmininkas.

Posėdžio sekretorė – Dalia Želvytė-Mockuvienė, Klaipėdos miesto savivaldybės administracijos Kultūros skyriaus vyr. specialistė.

Dalyvavo (8 nariai iš 11):

1. Dr. Jonas Genys, Klaipėdos miesto savivaldybės Mažosios Lietuvos istorijos muziejaus direktorius, KMT pirmininkas;
2. Kristina Jokubavičienė, Lietuvos dailės muziejaus Prano Domšaičio galerijos vedėja
3. Neringa Poškutė-Jukumienė, Lietuvos dailininkų sąjungos Klaipėdos skyriaus pirmininkė;
4. Daiva Molytė-Lukauskienė, Lietuvos rašytojų sąjungos Klaipėdos skyriaus narė, poetė;
5. Kristina Jakštė, Klaipėdos miesto savivaldybės kultūros centro Žvejų rūmų kultūrinių renginių organizatorė;
6. Marius Tumšys, VšĮ „Projektas LT“ direktorius, režisierius;
7. Ineta Gibauskaitė, VšĮ Paslaugų ir konsultacijų centro vadovė;
8. Romandas Žiubrys,VšĮ „Klaipėdos šventės“ direktorius, režisierius.

Kiti dalyviai:

1. Eglė Deltuvaitė, Kultūros skyriaus vedėja.

**DARBOTVARKĖ:**

1. KMT 2021 m. darbo plano klausimai.

Kultūros ir meno tarybos pirmininkas dr. Jonas Genys nustatė, kad yra kvorumas, dalyvauja 8 KMT nariai, susirinkimas laikomas teisėtu. Pirmininkas pristatė dienotvarkės klausimą, kaip Kultūros ir meno taryba dirbs 2021 metais.

Pirmininkas J. Genys priminė, kad visi nariai gavo iš Kultūros skyriaus kitų metų pirmo pusmečio KMT funkcijoms priskirtus darbus:

1. Sričių projektų kvotų nustatymas ir ekspertų konsoliduotų išvadų svarstymas (2 posėdžiai);
2. Programų projektų kvotų nustatymas ir konsoliduotų išvadų svarstymas (2 posėdžiai);
3. Individualios stipendijos kultūros ir meno kūrėjams;
4. Kultūros magistro vardo suteikimas (balandžio-gegužės mėn.).

KMT narius taip pat pasiekė Klaipėdos bendruomenių asociacijos prašymas „Dėl kultūros ir meno projektų naujos srities – „Vietos bendruomenių kultūrinę ir meninę veiklą skatinantys projektai“ – įtraukimo ir finansavimo“.

KMT narys Marius Tumšys pateikė galimus kultūros lauko klausimus diskusijai:

1. Senasis paštas.
2. Šv. Jono bažnyčia.
3. Švyturys Melnragėje.
4. Klaipėdos želdiniai.
5. Kultūra Smiltynėje.

 Pirmininkas paprašė, kad KMT nariai pasakytų savo nuomonę apie šiandienos svarstytinus klausimus, ką svarstyti pirmiausia, koks planas turėtų būti.

 Marius Tumšys prioritetiniu klausimu siūlė Kultūros ir meno tarybos darbo 2021 m. organizavimą ir tvarką. M. Tumšys pasigenda KMT didesnio aktyvumo sprendžiant kultūros klausimus mieste. M. Tumšys siūlė KMT rinktis kiekvieną mėnesį, susidaryti kasmėnesinį darbo grafiką. M. Tumšys pasiūlė pirmininkui padėjėją, kuris kas mėnesį padėtų pirmininkui sudaryti darbotvarkę. Turime atliepti kultūros bendruomenės poreikius.

 Pirmininkas pritarė, kad pirmame 2021 m. posėdyje būtų galima aptarti, kokia KMT siekiamybė, kokius darbus nusimatome, kokia veiklos strategija. Pirmininkas siūlė būti labiau ambicingais, tam visi KMT nariai turi būti aktyvūs, siūlyti įvairius klausimus. J. Genys sutiko, kad galbūt KMT pirmininko pavaduotoja, Kristina Jakštė, galėtų labiau įsitraukti į KMT darbotvarkės sudarymą, medžiagos posėdžiams paiešką ir kitų aktualių klausimų parengimą posėdžiui.

 Romandas Žiubrys siūlė rengiant metinį darbo planą, numatyti paskyrus atsakingus asmenis tam tikriems klausimais. Pasiūlė pasidalinti visiems tarybos nariams įžvalgomis ir pastebėjimais ir jie galėtų ~~sugulti~~ būti įtraukti į metinį darbo planą. Pasiūlė nusimatyti ir pasikviesti įvairių organizacijų atstovus, jie galbūt KMT iškeltų naujų klausimų ir problemų atikų.

 Neringa Poškutė-Jukumienė pritarė planingam darbui, tam siūlė numatyti konkretų laiką, kuris nesutaptų su pagrindiniu darbu. Tam tikromis situacijomis KMT reikėtų reaguoti operatyviai. Sutiko, kad reikia susitikti bent kartą per mėnesį. Reikia jau savaitę prieš posėdį turėti posėdžiui parengtą medžiagą, temas. Taip pat ji pasiūlė dar kartą įsigilinti į KMT nuostatus, ir juose numatytas atsakomybes ir pareigas, kokį svorį. Galbūt KMT galėtų turėti didesnę įtaką. Pirmam susitikimui siūlo peržiūrėti KMT nuostatus.

 Daiva Molytė-Lukauskienė pritarė visų idėjoms: darbų planavimui 2021 metams, posėdžių datų sureguliavimui ir KMT nuostatų ir pareigų peržiūrėjimui.

 Ineta Gibauskaitė pritarė, kad KMT trūksta struktūros. Siūlė pradinį metinį planą paruošti Kultūros skyriui, o tada visi kiti KMT nariai papildys. Taip pat siūlė sutarti dėl posėdžių laiko.

 Kristina Jokubavičienė pritarė, kad konstruktyvus planavimas yra sveikintinas. Temas reikia aptarti ir diskutuoti. Nemano, kad reikia įsileisti į nuostatų analizę.

 Kristina Jakštė pritarė visų siūlymams.

 Pirmininkas paprašė pasisakyti Kultūros skyriaus vedėją, Eglę Deltuvaitę. Vedėja akcentavo, kad Klaipėdos bendruomenių asociacijai į atsiųstą kreipimąsi turime atsakyti per 20 darbo dienų. Tačiau taip pat galima suplanuoti kaip KMT klausimą ir atstovus pasikviesti. Kultūros skyrius jau atsiuntė preliminarų darbų sąrašą. Siūlė kuo anksčiau planuoti klausimu, kad konkrečiam klausimui užtektų laiko pasikviesti žmones, kurie galėtų atsakyti į konkrečius klausimus.

 Pirmininkas apibendrino, kad visi kalba apie panašius dalykus. J. Genys pasiūlė susitarti, kuri mėnesio diena visiems tiktų. Pirmininkas paprašė KMT narių pasiūlyti konkrečia dieną. N. Poškutė-Jukumienė pasiūlė susitikti pirmadienį arba antradienį. Kiti KMT nariai pritarė, kad antradienis būtų gera diena KMT posėdžiams. I. Gibauskaitė pritarė antradieniui, tik siūlė ne pirmą mėnesio antradienį. K. Jokubavičienė pritarė, kad posėdžiui labiausiai tiktų mėnesio vidurys arba pabaiga. R. Žiubrys papildė, kad Jūrinė taryba renkasi pirmąjį mėnesio antradienį. K. Jokubavičienė paprašė vėlesnio posėdžio laiko, pvz. 15 val.

**NUTARTA**: KMT renkasi kiekvieną mėnesį, kiekvieno mėnesio trečią antradienį. Artimiausias posėdis: 2021.01.19. Pritarta 15 val. Preliminari posėdžių trukmė – 2 valandos.

Pritarta vienbalsiai.

 Pirmininkas pasiūlė nusistatyti pirmojo posėdžio temas. J. Genys siūlė pirmame posėdyje svarstyti KMT numatytas atsakomybes, kultūros strategijos suvokimą, padiskutuoti, kaip suprastume matomumą ir įtaką visuomenei. M. Tumšys akcentavo, kad jam aiškūs nuostatai, todėl labiau siūlo koncentruotis į darbo planą. M. Tumšys abejoja, ar atneštų naudos nuostatų peržiūrėjimas, nes KMT nesilaiko esamų nuostatų. N. Poškutė-Jukumienė pritarė, neatmesti nuostatų peržiūros. N. Poškutė-Jukumienė paklausė, koks yra preliminarus KMT planas iš Kultūros skyriaus. E. Deltuvaitė pateikė artimiausią preliminarų planą:

1. Sričių projektų kvotų nustatymas (sausio mėnesį);

2. Programų projektų kvotų nustatymas (sausio mėnesį);

3. Sričių projektų ekspertų konsoliduotų išvadų svarstymas (vasario mėnesį);

4. Programų projektų konsoliduotų išvadų svarstymas (vasario mėnesį).

 Kiti KMT nariai pritarė pirmojo posėdžio planui, kad per ateinančias dvi savaites būtų siūlomos įvairios temos, apie jas būtų galima diskutuoti ir sudaryti 2021 m. tinklelį. M. Tumšys siūlė peržiūrėti visų 2021 m. posėdžių planą, kurio pagrindas būtų Kultūros skyriaus poreikio planas, o visi kiti KMT nariai per dvi ateinančias savaites papildytų savo klausimais ir problematikų iškėlimais. Tam būtų galima susirašyti elektroniniais laiškais. R. Žiubrys siūlė į planą įsitraukti susitikimus su kultūros bendruomenėmis, kad būtų jaučiamas miesto pulsas. E. Deltuvaitė siūlė konkrečius asmenis pasikviesti per konkrečias problemas ir kam ji būtų aktuali. R. Žiubrys prisiminė, kai anksčiau buvo organizuojami kultūros bendruomenės pasikalbėjimai, galbūt juos reikėtų prisiminti, tai būtų viešos diskusijos. M. Tumšys taip pat prisiminė labai pavykusį išvažiuojamąjį posėdį Mažosios Lietuvos muziejuje, todėl pasiūlė, kad ir tokių posėdžių galėtų būti daugiau. E. Deltuvaitė siūlė pagalvoti apie Kultūros ir meno projektų finansavimo tvarkos pokyčių poreikį.

**NUTARTA**: Kultūros skyrius paruošia preliminarų 2021 m. planą. KMT nariai per dvi savaites siūlo papildomas temas 2021 m. tinkleliui. Galutinai parengti ir patvirtinti 2021 metų darbo planą 2021 sausio 19 d. posėdyje.

 Pirmininkas Jonas Genys palieka posėdį 15:15. Pirmininkas paprašo pavaduotojos, Kristinos Jakštės, perimti pirmininkavimą.

 M. Tumšys pasiūlė apsispręsti dėl Klaipėdos bendruomenių asociacijos klausimo. K. Jokubavičienė pritarė, kad šio klausimo nereikia nukelti, o pateikti sausio mėnesio posėdžiui.

**NUTARTA**: Klaipėdos bendruomenių asociacijos prašymą „Dėl kultūros ir meno projektų naujos srities – „Vietos bendruomenių kultūrinę ir meninę veiklą skatinantys projektai“ – įtraukimo ir finansavimo“ svarstyti 2021.01.19 ir pasikviesti Klaipėdos bendruomenių asociacijos atstovą.

 Posėdis baigėsi 15:30.

Posėdžio pirmininkas dr. Jonas Genys

Posėdžio sekretorė Dalia Želvytė-Mockuvienė